На основу члана 10. Закона о јавним службама („Службени гласник РС" број 42/91, 71/94, 79/2005 и 83/2014), члана 9. Одлуке о оснивању Јавне предшколске установе„Пчелица" Ниш („Службени лист Града Ниша", број 5/2018-пречишћен текст) и члана 37. Статута Града Ниша („Службени лист Града Ниша", број 88/2008, 143/2016 и 18/2019),

Скупштина Града Ниша на седници од \_\_\_\_\_\_\_\_\_\_\_\_\_ године донела је

**О Д Л У К У**

**О финансирању дела расхода и издатака Јавне предшколске установе**

**„Пчелица" Ниш од обављања проширене делатности**

Члан 1.

Овом одлуком уређује се начин финансирања дела расхода и издатака Јавне предшколске установе „Пчелица" Ниш (У даљем тексту - ЈПУ „Пчелица") од обављања проширене делатности ради превазилажења потешкоћа у пословању Установе чији је оснивач Град Ниш.

Члан 2.

Град Ниш прихвата финансирање дела расхода и издатака ЈПУ"Пчелица" по основу обављања проширене делатности и обавеза по уговорима са мешовитим изворима финансирања расхода и издатака у укупном износу до 26.850.000 динара.

Члан 3.

Средства за финансирање расхода и издатака из члана 2. ове одлуке обезбеђују се из средстава буџета Града Ниша за 2019. годину за следеће економске класификације:

-413 - накнаде у натури

-421 - стални трошкови

-423 - услуге по уговору

-424 - специјализоване услуге

-426 - материјал

-523 - залихе робе за даљу продају.

Члан 4.

ЈПУ „Пчелица" је у обавези да уз захтеве за пренос средстава из буџета Града Ниша подноси спецификације неизмирених обавеза за које oдговорно лице ЈПУ "Пчелица", потписом гарантује тачност података.

Члан 5.

ЈПУ „Пчелица" је дужна да, у року од 5 (пет) дана од дана извршеног преноса средстава из буџета Града Ниша за измирење обавеза из члана 4. Одлуке, достави пратећу финансијску документацију Градској управи Града Ниша, преко Секретаријата за образовање, Секретаријату за финансије.

Члан 6.

За реализацију одлуке задужују се Градска управа Града Ниша - Секретаријат за образовање и Секретаријат за финансије и ЈПУ „Пчелица".

Члан 7.

Ова одлука ступа на снагу осмог дана од дана објављивања у „Службеном листу Града Ниша".

Број: \_\_\_\_\_\_\_\_\_\_\_\_\_\_\_\_\_

У Нишу,\_\_\_\_\_\_\_\_\_\_\_\_\_\_\_

**СКУПШТИНА ГРАДА НИША**

Председник

Мр Раде Рајковић

**О б р а з л о ж е њ е**

Правни основ за доношење Одлуке о финансирању дела расхода и издатака Јавне предшколске установе „Пчелица“ Ниш од обављања проширене делатности је садржан у члану 10. Закона о јавним службама, којим је прописано да се „Средства за обављање делатности односно послова из члана 3. овог закона, обезбеђују из буџета, непосредно од корисника, продајом производа и услуга на тржишту, из средстава социјалног осигурања, донаторством и из других извора, у складу са законом“ и члану 9. Одлуке о оснивању Јавне предшколске установе „Пчелица“ Ниш, којим је прописано да се „Средства за финансирање делатности установе обезбеђују у буџету Републике и у буџету јединице локалне самоуправе.Установа може да оствари и сопствене приходе по основу донација, спонзорства, учешћа родитеља у предшколском васпитању и образовању, уговора и других послова у складу са законом.“

Чланом 2. став 1.тачка 8. Закона о буџетском систему („Службени гласникРС“ 54/2009....113/2017) је прописано да оснивач, преко директних корисника буџетских средстава врши законом утврђена права упогледу управљања и финансирања над индиректним корисницима.

Скупштина Града Ниша је донела Одлуку о финансирању дела расхода и издатака Јавне предшколске установе „Пчелица“ од обављања проширене делатности („Службени лист Града Ниша“ број 77/2018), којом је Град Ниш прихватио финансирање дела расхода и издатака ЈПУ"Пчелица" по основу обављања проширене делатности и обавеза по уговорима са мешовитим изворима финансирања расхода и издатака у складу са Одлуком о буџету Града Ниша за 2018. годину.

Решењем Градоначелника број 2833/2018-01 од 23.7.2018. године образована је радна група са задатком да предузме радње које воде трајној консолидацији рада Јавне предшколске установе „Пчелица“ Ниш.

Радна група је сачинила Коначни извештај број 7977-24/2018-12 од 31.10.2018. године, којим су дати анализа и констатација стања са предлогом мера за даље поступање у циљу трајне консолидације рада ЈПУ „Пчелица“.

Управни одбор ЈПУ „Пчелица је донео одлуку о прихватању Коначног извештаја радне групе, а затим, на седници од 26.11.2018. године донео и Одлуку којом се утврђују нерентабилни капацитети проширене делатности Установе.

На иницијативу ЈПУ „Пчелица донета је Одлука о изменама и допунама Одлуке о максималном броју запослених на неодређено време у јавном сектору Града Ниша за 2017. годину („Службени лист Града Ниша“ број 106/2017, 18/2018, 65/2018 и 44/2019), којом је планиран број од 880 запослених на неодређено време у овој Установи, што је у складу са нормативима за основну делатност и реалним потребама за обављање проширених делатности.

ЈПУ „Пчелица“ Ниш поднела је Молбу за одобрење финансирање дела расхода у проширеној делатности број 5869 од 24.7.2019. године, којом је обавестила органе Града Ниша о проблемима у финансирању Установе. Поремећај у финансијском пословању угрожава обављање основне делатности Установе, а последице би могле да се манифестују и на Град у виду обуставе ненаменских трансфера од стране Републике и прихода од пореза на зараде.

Према подацима Установе претежни део неизмирених обавеза Установе односи се на обавезе по уговорима чије је финансирање планирано из средстава из осталих извора (04) и то на следећим економским класификацијама: 413, 421, 423, 426, 523. У захтеву је наведено да ове расходе Установа није у могућности да измири сама, из својих средстава јер у летњем периоду, због распуста, скоро да нема прихода од проширене делатности. Доспеле неизмирене обавезе Установе евидентиране су у складу са Законом о роковима измирења новчаних обавеза у комерцијалним трансакцијама (Службени гласник РС“, број 119/2012, 68/2015 и 113/2017).

У захтеву је такође наведено да су у току активности које воде трајној консолидацији Установе.

На основу изложеног, предлаже се доношење Одлуке о финансирању дела расхода и издатака Јавне предшколске установе „Пчелица“ од обављања проширене делатности.

Овлашћено лице-по овлашћењу

начелника Градске управе Града Ниша

Бојана Станковић